石室
作者：李石
朝代：宋

paragraphs: 來爲人所愛，去爲人所思。
君看文與高，慈惠蜀之師。
至今窟中像，凜凜建立時。
知非伯有室，定是桐鄉祠。
蜀人愛二公，遠與千載期。
其間幾灰劫，付與一炬吹。
保此歲崢嶸，不動山四維。
東家好鄰里，豈任惡少窺。
祠前二古柏，外乾中不萎。
勿作剪伐想，恐是神明遺。
可憐牆壁間，峩冠劍拄頤。
烈士不平氣，好在淮西碑。